Thor Möger Pedersen (SF), 2011-11-24:
Medlemmer af Venstre og Det Konservative Folkeparti har fremsat et beslutningsforslag, der skal få regeringen til at fremsætte et lovforslag om en boligpakke for boligejere, der har købt eller overtaget deres bolig i tiden fra den 20. august 2011 til og med den 3. oktober 2011.
Pakken skal ligesom VK's tidligere påtænkte boligpakke bestå af en midlertidig suspension af tinglysningsafgiften, ejendomsværdiskatten og den kommunale grundskyld – for ejendomsværdiskatten og grundskyldens vedkommende indtil udgangen af 2012.
Men det gælder altså kun for ejere, der har købt eller overtaget en bolig i den meget korte periode mellem 20. august og 3. oktober.
For så vidt angår begrundelsen for forslaget, mener V og K at kunne konstatere, at der før valget var et flertal i Folketinget for en boligpakke til fordel for nye boligejere.
I og med at der ifølge forslagsstillerne engang var et sådant flertal, vil man nu have indført en særlig kompensationsordning til fordel for de boligejere, der ikke har kunnet drage fordel af en ordning, som aldrig har udmøntet sig i et lovforslag i Folketinget endsige nogen sinde er blevet gennemført.
Det er i sig selv en ganske interessant tanke.
Hvis forslagsstillerne har ret i, at der forud for valget eksisterede et sådant flertal, var det ikke et flertal, som den daværende regering var i stand til at fremvise.
Må jeg i den forbindelse blot minde om, at den daværende regerings parlamentariske grundlag, nemlig Dansk Folkeparti, var lodret imod.
Den daværende VK-regering havde ikke et flertal for den boligpakke, som man foreslog.
Så enkelt var det.
Socialdemokraterne og SF fremlagde før valget også en boligpakke og opfordrede til en bred aftale, men der var et afgørende punkt, hvor vandene skiltes, og det var på finansieringen.
Sagen forholder sig jo sådan, at Venstre hverken før eller efter valget var parat til at indgå en aftale med os om en boligpakke, fordi man ikke var enig i finansieringen.
Meldingen var, at det ville man ikke, hvis det betød stigninger i skatter og afgifter.
Det fremgik bl.a. af udtalelser fra Venstre, som blev bragt i flere af de store aviser.
Som det også blev sagt under åbningsdebatten, lagde vi derefter til grund, at Venstre havde trukket sin støtte til pakken tilbage.
Vi måtte derfor konstatere, at boligpakken ikke kunne blive til noget, og det var på den baggrund, vi udarbejdede regeringsgrundlaget.
Situationen har sådan set ikke ændret sig, det kan vi læse i beslutningsforslaget.
Her står der følgende: »Der skal anvises fuld finansiering af pakken via besparelser på det offentlige forbrug.
Pakken må ikke finansieres via højere skatter og afgifter i andre dele af skattesystemet.«
Med andre ord: Venstre og Konservative vil ikke finansiere deres kompensationsordninger via skatterne, men ved at skære ned andre steder.
Det kan vi, regeringen, ikke gå med til.
Hvad er det så for en kompensationsordning, Venstre og Konservative foreslår?
Det er en ordning, der går ud på at give skattelettelser til boligejere, som i perioden 20. august 2011 til 30. oktober 2011 købte henholdsvis overtog deres bolig.
Det står ikke alt for klart, hvad det egentlig er for en kreds af boligejere, man sigter på, hvis vi sammenligner, hvad der står i selve forslaget og i bemærkningerne.
Hvad nu hvis man købte et hus i juli måned og fik nøglen udleveret den 21. august?
Så kan man få fritagelse for ejendomsværdiskat og grundskyld, men ikke for tinglysningsafgift.
Man har jo købt huset på de betingelser, der gjaldt i juli.
Eller meningen er måske, at man skal have både købt og overtaget huset i den angivne periode.
Der var ikke enighed om en boligpakke, og regeringen er nu kommet videre og har fremsat et finanslovforslag, der indeholder de elementer, som regeringen finder er passende og nødvendige for en kickstart af dansk økonomi.
Her indgår ikke en boligpakke af de grunde, jeg har nævnt, og regeringen kan derfor ikke støtte forslaget.
Nej, det må vi tage i forbindelse med ændringsforslagene og behandlingen i udvalget.
Det er naturligvis korrekt, at vi skal lytte til branchens bekymringer, men jeg vil blot fastholde, at der faktisk har været en meget lang proces vedrørende det her lovforslag, og på den baggrund mener jeg også at der burde være forståelse for, at lovforslaget nu står foran at blive til virkelighed.
Men igen er den bekymring, der har været rejst vedrørende implementeringen, faktisk allerede blevet imødekommet.